  Виталий Пронин Выжыкыллы оско пичиез но бадӟымез.Таиз арня вискысен Ижысь Шор площадьын яркыт тылъёсын кисьтаськыны кутскиз вож кыз. Сое усьтон ужрад зэмос праздниклы пӧрмиз.Кыз котырын вырӟыны интыез ӧй вал. Нылпиос отчы быдэс классъёсынызы лыктӥллям, анай-атайёс, песянай-песятайёс но бере кылиллямтэ - ваньзы чидатэк возьмазы дуно куноосты, оскизы, соос маке выльзэ, умойзэ, шудозэ ваёзы шуыса.Тани Шор площаде вуизы автомобильёс, отысь потӥзы Великий Устюгысь ӟуч Дед Мороз, Шарканысь удмурт Тол бабай но Лымы ныл, Костромаысь Снегурочка, Татарстанысь Кыш бабай но Кар кызы, Карелиысь Паккайне, Ярославль улосысь Царь Берендей, Мордовиысь Якшам Атя, Ульяновск котырысь Масторава. Нылпиос ӵаш потто, паймемзэс-шумпотэмзэс кисьто.- Асьмелэн туннэ зэмос праздник, дорамы вуизы Россилэн пӧртэм сэрегъёсысьтыз Тол бабайёс, - вазиськиз шоркарын улӥсьёслы Ижлэн йырыз Юрий Тюрин. - Оскисько, нылпиослы та пумиськон вунонтэм кылёз!Кыдёкысь лыктэм Тол бабайёс асьсэ сярысь, улон интызы сярысь вакчияк мадизы, матэктӥсь Выль арен ӟечкылазы. Сьӧразы кутӥзы нылпиослэсь гожтэтъёссэс но - соосты люкаллям Глазовысь «Россия» культурая центрын ужасьёс.Собере куноос кошкизы Тол бабайлэн Шарканысь резиденцияз. Отын кунояськизы, нылпиосты шумпоттӥзы на. «Тол бабай дорын куноын - выжыкылысь геройёс» калыккуспо фестиваль туэ 4-тӥ ползэ радъяськиз ни. Озьы та ужрад Выль ар праздникъёсты пусъёнлы кутскон сётӥз. 28-тӥ декабрьысен 9-тӥ январёзь Шор площадьын пӧртэм шулдыръяськонъёс чакламын, котькуд нунал соос 16 часысен кутскозы. Нош 1-тӥ январе выжон уе вань мыло-кыдоосты вите эктон.Шор площадьын сяна, городысь пӧртэм интыосын матысь дыре  эшшо 150 кызъёс ӝуатскозы, Ижын улӥсьёсты но куноосты шумпоттозы.Элина Кумачёва Теги: Выльар  